als_Latn dik_Latn sag_Latn
Shqipëria në Bote
Nëpërmjet veprimtarisë së trembëdhjetë ambasadave që Republika e Shqipërisë ka në kryeqytetet kryesore të Kontinentit Amerikan, Azisë dhe Afrikës si në Washington, Moskë, Tokio, Pekin, Nju Delhi, Otava, Brazilia, Kajro, etj. Ministria e Punëve të Jashtme mban evidencë për të gjitha zhvillimet politike e ekonomike që paraqesin interes për vendin tonë, për inventarin e marrëveshjeve të ndryshme e traktateve ndërkombëtare të nënshkruara me këto vende , lehtëson dialogun ndërshtetëror midis vendeve respektive si dhe kujdeset për mbrojtjen e interesave të shtetit si dhe të qytetarëve shqiptare kudo që janë.
Në zonën gjeografike që mbulon Drejtoria e Përgjithshme e Amerikave, Azisë dhe Afrikës janë gjithësej 143 vende , nga të cilët Republika e Shqipërisë ka marrëdhënie diplomatike me 113 prej tyre. Procesi i vendosjes së marrëdhënieve diplomatike është një proces në vazhdim që pasurohet me lidhje të reja.
MARRËDHËNIET ME SHTETET E BASHKUARA TE AMERIKËS
Marrëdhëniet diplomatike midis Shteteve të Bashkuara të Amerikës dhe Shqipërisë, u rivendosën më 15 mars 1991, pas një ndërprerjeje prej 52 vjetësh. Fillimisht marrëdhëniet diplomatike midis dy vendeve janë vendosur më 28 korrik 1922.
Në një vështrim të përgjithshëm, marrëdhëniet midis vendeve tona fillojnë me vitet e hershme të shekullit të XX, kur Presidenti amerikan Uillson, i ofroi mbështetjen e nevojshme dhe të domosdoshme shtetit të ri shqiptar, për njohjen e tij.
Marrëdhëniet me Shtetet e Bashkuara të Amerikës mbeten të rëndësisë parësore dhe strategjike për Shqipërinë. SHBA-të, janë aleati i pazëvëndësuëshëm i demokracisë dhe shtetit shqiptar.
Bashkëpunimi dhe partneriteti midis dy vendeve tona është i orientuar në drejtim të forcimit të stabilitetit, paqes dhe zhvillimit rajonal; konsolidimin e demokracisë dhe shtetit të së drejtës; integrimit Euro-Atlantik të Shqipërisë; thellimit të reformave dhe të zbatimit të ligjit në Shqipëri; të ekonomisë, tregtisë dhe konsolidimit të ekonomisë së tregut; të drejtat e njeriut, lufta kundër terrorizmit, lufta kundër krimit të organizuar dhe trafiqeve ilegale, etj. Këto marrëdhënie të bashkëpunimit të gjerë dhe partneritetit të ngushtë, janë një bazë e sigurt që këto marrëdhënie të përparojnë më tej në interes të dy vendeve dhe popujve tanë, të paqes, sigurisë dhe zhvillimit të rajonit tonë e më gjerë.
Bashkëpunimi ekonomik
Duke vlerësuar edhe njëherë nivelin shumë të mirë të marrëdhënieve dypalëshe, ekziston dëshira dhe vullneti i dyanshëm që edhe marrëdhëniet ekonomike të arrijnë në të njëjtin nivel. Aktualisht, në Shqipëri, janë të pranishme rreth 180 biznese amerikane të të gjitha përmasave dhe nga një spektër i gjerë i ekonomisë.
Janë krijuar të gjitha kushtet tashmë për një prani shumë më të dukshme të kapitaleve amerikane në Shqipëri, veçanërisht në sektorët strategjikë e ata prioritarë të ekonomisë sonë. Mbështetja substanciale që Qeveria amerikane i ka dhënë gjatë gjithë këtyre viteve Shqipërisë, nëpërmjet agjensive të saj, për ndërtimin e institucioneve dhe krijimin e parametrave të tregut të lirë, krijon kushtet për rritjen e investimeve të drejtpërdrejta amerikane.
Në kuadër të bashkëpunimit me agjensitë apo institucionet amerikane mund të përmendim: USAID, Korporata e Sfidës së Mijëvjeçarit, Fondi Shqiptaro-Amerikan për Ndërmarrjet, Dhoma Amerikane e Tregtisë, etj. Ndërsa si biznese private të pranishme në Shqipëri, apo pjesëmarrje në projekte mund të përmendim: Lockheed Martin, Bechtel, EximBank, etj, si dhe prania në projekte me partnerë të tjerë si ASG Power, Airport Partners, etj.
Bashkëpunimi në kuadër të USAID
USAID-i ka filluar aktivitetin në Shqipëri, që prej vitit 1992 dhe Programi i asistencës së USAID-it synon të ndihmojë ecjen përpara të Shqipërisë brënda komunitetit të vendeve demokratike dhe të drejtuara drejt tregut, me synim shndërrimin e saj në një forcë për promovimin e paqes, stabilitetit dhe mirëqënies në Evropën Juglindore.
Bashkëpunimi në kuadër të Sfidës së Mijëvjeçarit
Programi i Marrëveshjes Prag të Korporatës së Sfidës së Mijëvjeçarit, Llogaria e Sfidës së Mijëvjeçarit, Faza e Parë me vlerë 13.85 milionë dollarë dhe Faza e Dytë me vlerë 16,4 milion dollarë, ndihmuan qeverinë shqiptare në reformimin dhe në modernizimin e administratës tatimore, prokurimeve publike dhe regjistrimin e biznesit nëpërmjet teknologjisë së informacionit dhe përmirësimeve legjislative. Ky program ka përfunduar me sukses në vitin 2011.
http://www.mcc.gov/pages/countries/program/albania-ii-threshold-program
Marrëveshjet Shqipëri-SHBA
Ka rreth 24 traktate dhe marrëveshje midis Shqipërisë dhe SHBA-ve në fusha të ndryshme ku do të veçojmë, traktate në fushën e drejtësisë dhe policisë, ekonomisë, transportit, sigurisë dhe mbrojtjes, dhe fushës së kulturës.
Përfaqësimi dypalësh
Ambasador i Republikës së Shqipërisë në Washington D.C. Gilbert Galanxhi
Ambasador i SHBA në Tiranë, Alexander Arvizu
MARREDHENIET ME VENDEVE TË AMERIKËS LATINE
Kuadri i plotë i marrëdhënieve me vendet e zonës së Amerikës Latine
Nga 33 shtete të pavarura të Amerikës Latine (konsiderohen të tilla të gjitha vendet në jug të Shteteve të Bashkuara), Shqipëria ka marrëdhënie diplomatike me 25 prej tyre.
Marrëdhëniet dypalëshe me vendet e Amerikës Latine mbulohen nga Ambasada e Republikës së Shqipërisë në Brazilia (e vetmja përfaqësi rezidente në këtë zonë), ndërkohë që Meksika, Panamaja dhe Republika Domenikane mbulohen nga Ambasada e Republikës së Shqipërisë në Uashington, ndërsa Kuba dhe Santa Lucia, nga Misioni ynë pranë OKB-së në Nju Jork.
Vlen të përmendet se, synimi kryesor në marrëdhëniet me vendet e Amerikës Latine ka qenë rivitalizimi i marrëdhënieve duke me një theks të veçantë në diplomacinë ekonomike, duke u përqendruar tek vendet me ekonomi të fuqishme në rang botëror, siç është Brazili. Ndërkaq, ka shënuar rritje niveli i dialogut politik, përmes shtimit të kuadrit ligjor të bashkëpunimit.
MARRËDHËNIET DYPALËSHE TË REPUBLIKËS SË SHQIPËRISË
ME VENDET E AZISË, LINDJES SËMESME & AFRIKES DHE EUROAZISE
AZIA
Marrëdhëniet e vendit tonë janë përqendruar me 22 shtete të kësaj zone, të cilat kanë synuar intensifikimin e marrëdhënieve veçanërisht me Kinën, Japoninë, Indinë, Korenë e Jugut, Malajzinë, duke gërshetuar veprimtarinë diplomatike me diplomacinë ekonomike, kulturore e më gjerë; rritjen e dialogut politik në nivelet më të larta.
Hapja e ambasadave në Tokio (Japoni) dhe Nju Dehli (Indi), kanë dhënë impakt pozitiv në marrëdhëniet tona. Në 2006 u vendosën marrëdhënie diplomatike me Afganistanin.
Ka qenë e rëndësishme shtrirja e marrëdhënieve dhe kontakteve me vende ku ato ose kanë munguar ose kanë qenë minimale, si Pakistani, Singapori, Tajlanda, Brunei, Filipine dhe janë bërë përpjekje edhe me Nepalin, Butanin, Bangladeshin, Sri Lankën etj.
Është bashkëpunuar për sigurimin e mbështetjes me grande dhe donacione nga shtete të tilla si Japonia, Koreja e Jugut e Kina, të investuara në shëndetësi, arsim, bujqësi, mjedis etj.
Objektiv të rëndësishëm përbën puna dhe vazhdimi i përpjekjeve të vazhdueshme për njohjen e Kosovës nga mjaft vende të rajonit aziatik.
Bashkëpunimi ekonomik, diplomacia parlamentare, konsultimet politike nga Ministria e Punëve të Jashtme e institucione të tjera, si dhe shkëmbimet kulturore, janë shtylla të tjera të rëndësishme për konsolidimin e marrëdhënieve me vendet e kësaj zone.
LINDJA E MESME DHE AFRIKA
Veprimtaria diplomatike me vendet e Lindje së Mesme dhe Afrikës, mbështetet në zhvillimin e marrëdhënieve dypalëshe mbi bazat e respektimit të parimeve të sovranitetit dhe interesit të ndërsjellë.
Politika e vendit tonë ndaj vendeve të Magrebit dhe shteteve afrikane është e fokusuar kryesisht në zgjerimin e marrëdhënieve dypalëshe me këto vende, uljen e tensioneve në rajon dhe kontribute të tjera në kuadrin e OKB-së për përballimin e emergjencave natyrore, kryesisht në Bririn e Afrikës.
Shqipëria ka mbështetur dhe inkurajuar ndryshimet demokratike të Pranverës Arabe, në veriun e Afrikës.
Me vendet e Gjirit Persik, vendi ynë ka shtrirë përfaqësimin diplomatik në Mbretërinë e Arabisë Saudite, Emiratet e Bashkuara Arabe, Shtetin e Katarit dhe Shtetin e Kuvajtit. Pjesë e rëndësishme e bashkëpunimit me këto vende është dimensioni ekonomik, promovimi i potencialeve të Shqipërisë dhe nxitjes së investimeve të drejtpërdrejta të biznesit të këtyre vendeve në tregun shqiptar. Politika e Shqipërisë synon që ta kthejë vendin në një partner të këtyre shteteve në rajonin e Ballkanit.
Lindja e Mesme është në fokusin e punës së këtij sektori. Qendrat kryesore të përfaqësimit diplomatik të Shqipërisë janë Kajro dhe Tel Avivi. Shqipëria i kushton vëmendje të konsiderueshme procesit të paqes në Lindjen e Mesme dhe zgjidhjes së konfliktit në Siri.
Shqipëria është anëtare e Organizatës së Bashkëpunimit Islamik dhe gëzon statusin e vëzhgueses pranë Unionit Afrikan.
EUROAZIA
Në zonën e quajtura Euroazia, e cila përfshin të gjithë hapësirën që me parë ka qenë e njohur si Bashkimi Sovjetik janë krijuar shume shtete të pavarura me të cilat vendi ynë ka marrëdhënie diplomatike. Marrëdhëniet dy dhe shumëpalëshe, kryesisht në fushën politike, ekonomike e kulturore janë në fokus të zhvillimeve me këto vende.
Plotësimi i kuadrit ligjor të bashkëpunimit dhe finalizimi i marrëveshjeve në proces, përbën një nga prioritetet konstante të sektorit.
Veçohen kontaktet dypalëshe Shqipëri-Rusi që janë zhvilluar në bazë konsultimesh diplomatike, mes zyrtarësh të MPJ-ve.
Marrëdhëniet ekonomiko-tregtare me Rusinë janë në fillimet e një bashkëpunimi pozitiv. Rusia, është një nga dhjetë vendet e para të tregtisë së jashtme të Shqipërisë.
Me Azerbajxhanin, vërehet një tendencë gjithnjë në rritje e kontakteve politike, sidomos këto vitet e fundit. Vlen të përmenden vizitat e Kryeministrit, e Ministrit të Punëve të Jashtme, si dhe një sërë ministrash nga pala azere. Janë mjaft marrëveshje të nënshkruara dhe janë në proces disa të tjera. Interes gjithnjë në rritje gjatë intensifikimit të bashkëpunimit ka pasur në fushën e ekonomisë, veçanërisht në sferën e energjetikës. Veçohet Projektin TAP, i cili u shpall edhe projekti fitues për transportin e gazit azer në BE.
Konstatojmë një tendencë në rritje të kontaktit diplomatik dhe politik edhe me vende të tjera të kësaj hapësire gjeopolitike.
KANADA
Marrëdhëniet me Kanadanë bazohen në dialogun e shkëlqyer politik dhe në partneritetin e ngushtë si aleatë në NATO. Ato karakterizohen gjithashtu nga një miqësi e konsoliduar. Në prill të vitit 2001, u hap ambasada e Shqipërisë në Otavë, e cila i dha një impuls të ri forcimit të marrëdhënieve midis dy vendeve tona.
Viti 2012 u shënua nga disa momente kyçe me impakt dhe vizibilitet nëriafirmimin e klimës së shkëlqyer të marrëdhënieve shqiptaro-kanadeze. Përmendim Vitin e Shqipërisë në Kanada, me rastin e 100 vjetorit të Pavarësisë; Paketën e gjerë të veprimtarive, e cila evidentoi potencialin e jashtëzakonshëm të miqësisë dhe lidhjeve mes dy popujve; Fjalimin historik të Kryeministrit Harper mbi Shqipërinë dhe Shqiptarët; 25 Vjetorin e vendosjes së marrëdhënieve diplomatike.
Mbajtja e konsultimeve diplomatike është gjithashtu një tregues i vullnetit të përbashkët për të konsoliduar bashkëpunimin politik, në të mirë të avancimit të marrëdhënieve dhe zgjidhjes së çështjeve që mund të lindin mes palëve përmes një interlokuimi të hapur dhe të bazuar në argumenta. Objektiv kryesor në marrëdhëniet dypalëshe, mbetet forcimi i mëtejshëm i bashkëpunimit ekonomik, veçanërisht përmes thithjes së mëtejshme të investimeve kanadeze në sektorë jetikë, siç janë nafta e gazi, minierat, energjia hidrike e administrimi i burimeve ujore dhe industria e turizmit në vendin tonë.
Në kuadër të thellimit të marrëdhënieve dypalëshe, dy vendet kanë nënshkruar Memorandume Mirëkuptimi në fusha të ndryshme. Shqipëria dhe Kanadaja, po koordinojnë me vullnet të përbashkët avancimin e marrëveshjeve në proçes. Marrëveshja për Sigurimet Shoqërore dhe Marrëveshja për Mbrojtjen dhe Nxitjen e Investimeve të Huaja, janë në proçes përfundimi. Plotësimi i kuadrit ligjor, do të përbëjë një garanci të mëtejshme për nxitjen e ndërsjellë të shkëmbimeve dhe investimeve dypalëshe.
© Ministria e Punëve të Jashtme 2015 - Të gjitha të drejtat e rezervuara.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn eng_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn sag_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn fin_Latn als_Latn als_Latn als_Latn als_Latn als_Latn als_Latn fao_Latn als_Latn als_Latn als_Latn als_Latn als_Latn